作者：吴文英
词牌/韵律：霜花腴

paragraphs: 翠微路窄，醉晚风、凭谁为整敧冠。
霜饱花腴，烛消人瘦，秋光作也都难。
病怀强宽。
恨雁声、偏落歌前。
记年时、旧宿凄凉，暮烟秋雨野桥寒。
妆靥鬓英争艳，度清商一曲，暗坠金蝉。
芳节多阴，兰情稀会，晴晖称拂吟笺。
更移画船。
引佩环、邀下婵娟。
算明朝、未了重阳，紫萸应耐看。